CELEX: 32014D0825
Language: el
Date: 2014-11-20 00:00:00
Title: 2014/825/ΕΕ: Εκτελεστική απόφαση της Επιτροπής, της 20ής Νοεμβρίου 2014 , για την οργανωτική δομή και λειτουργία του Ευρωπαϊκού Δικτύου Αγροτικής Ανάπτυξης και του δικτύου Ευρωπαϊκής Σύμπραξης Καινοτομίας και για την κατάργηση της απόφασης 2008/168/ΕΚ

21.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 334/98
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 20ής Νοεμβρίου 2014
   για την οργανωτική δομή και λειτουργία του Ευρωπαϊκού Δικτύου Αγροτικής Ανάπτυξης και του δικτύου Ευρωπαϊκής Σύμπραξης Καινοτομίας και για την κατάργηση της απόφασης 2008/168/ΕΚ
   
      (2014/825/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (1), και ιδίως τα άρθρα 52 παράγραφος 4 και 53 παράγραφος 4,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 52 παράγραφος 1 του κανονισμού (ΕΕ) αριθ. 1305/2013 για τη δικτύωση των εθνικών δικτύων, των οργανισμών και των διοικήσεων που δραστηριοποιούνται στον τομέα της αγροτικής ανάπτυξης σε επίπεδο Ένωσης, δημιουργήθηκε Ευρωπαϊκό Δίκτυο Αγροτικής Ανάπτυξης.
            
         
               (2)
            
            
               Σύμφωνα με το άρθρο 53 παράγραφος 1 του κανονισμού (ΕΕ) αριθ. 1305/2013, δημιουργήθηκε δίκτυο Ευρωπαϊκής Σύμπραξης Καινοτομίας («ΕΣΚ»), με σκοπό τη στήριξη των ΕΣΚ για την παραγωγικότητα και τη βιωσιμότητα της γεωργίας όπως αναφέρεται στο άρθρο 55 του εν λόγω κανονισμού και για να καταστεί δυνατή η δικτύωση των επιχειρησιακών ομάδων, των συμβουλευτικών υπηρεσιών και των ερευνητών.
            
         
               (3)
            
            
               Ως εκ τούτου, είναι αναγκαίο να θεσπιστούν κανόνες για τον καθορισμό της οργανωτικής δομής και λειτουργίας τόσο του Ευρωπαϊκού Δικτύου Αγροτικής Ανάπτυξης («το ΕΔΑΑ») όσο και του δικτύου ΕΣΚ.
            
         
               (4)
            
            
               Για την επίτευξη των στόχων της αγροτικής δικτύωσης σε ευρωπαϊκό επίπεδο, οι οποίοι προβλέπονται στα άρθρα 52 παράγραφος 2 και 53 παράγραφος 2 του κανονισμού (ΕΕ) αριθ. 1305/2013 και για την εκτέλεση των καθηκόντων που προβλέπονται στο άρθρο 52 παράγραφος 3 και στο άρθρο 53 παράγραφος 3 του κανονισμού αυτού για το ΕΔΑΑ και το δίκτυο ΕΣΚ αντίστοιχα, είναι αναγκαία η θέσπιση Συνέλευσης Αγροτικών Δικτύων και ο καθορισμός των καθηκόντων της και της δομής της, σύμφωνα με τη λευκή βίβλο της Επιτροπής με τίτλο «Ευρωπαϊκή διακυβέρνηση» (2) και σύμφωνα με την ανακοίνωση του προέδρου στην Επιτροπή με θέμα «Πλαισίωση των ομάδων εμπειρογνωμόνων της Επιτροπής: οριζόντιοι κανόνες και δημόσιο μητρώο» (3) («Πλαισίωση των ομάδων εμπειρογνωμόνων της Επιτροπής»).
            
         
               (5)
            
            
               Η Συνέλευση θα πρέπει ιδίως να προωθεί την ανταλλαγή και τη δικτύωση μεταξύ των δημόσιων και ιδιωτικών φορέων που δραστηριοποιούνται στον τομέα της αγροτικής ανάπτυξης και της καινοτομίας για την παραγωγικότητα και τη βιωσιμότητα της γεωργίας. Θα πρέπει να διασφαλίζει τον συντονισμό μεταξύ του Ευρωπαϊκού Δικτύου Αγροτικής Ανάπτυξης και του δικτύου ΕΣΚ, να παρέχει το στρατηγικό πλαίσιο για τη δραστηριότητά τους, συμπεριλαμβανομένων των θεματικών εργασιών, και να εξασφαλίζει την κατάλληλη παρακολούθηση και αξιολόγηση της ίδιας δραστηριότητας. Θα πρέπει επίσης να προτείνει τα μέλη της διευθύνουσας ομάδας.
            
         
               (6)
            
            
               Η Συνέλευση θα πρέπει να απαρτίζεται από εθνικά αγροτικά δίκτυα, διαχειριστικές αρχές, οργανισμούς πληρωμών, οργανισμούς που δραστηριοποιούνται στον τομέα της αγροτικής ανάπτυξης σε επίπεδο Ένωσης, τοπικές ομάδες δράσης του Leader, συμβουλευτικές υπηρεσίες επί γεωργικών θεμάτων οι οποίες δραστηριοποιούνται σε υπηρεσίες στήριξης της καινοτομίας και συνδέονται με επιχειρησιακές ομάδες και ερευνητικά ιδρύματα που ασχολούνται με δραστηριότητες καινοτομίας οι οποίες συνδέονται με επιχειρησιακές ομάδες.
            
         
               (7)
            
            
               Προκειμένου να εξασφαλιστεί μια ανοικτή, διαφανής και ισορροπημένη εκπροσώπηση, τα μέλη της Συνέλευσης τα οποία είναι οργανισμοί που δραστηριοποιούνται στον τομέα της αγροτικής ανάπτυξης σε επίπεδο Ένωσης θα πρέπει να είναι εκείνα που ορίζονται στο πλαίσιο ομάδων διαλόγου της κοινωνίας των πολιτών για την αγροτική ανάπτυξη σύμφωνα με την απόφαση 2013/767/ΕΕ της Επιτροπής (4) (εφεξής «ομάδες διαλόγου της κοινωνίας των πολιτών για την αγροτική ανάπτυξη»).
            
         
               (8)
            
            
               Προκειμένου να διασφαλιστεί αποτελεσματική και αποδοτική οργάνωση της δραστηριότητας του ΕΔΑΑ και του δικτύου των ΕΣΚ, σύμφωνα με τις γνωμοδοτήσεις της Συνέλευσης, είναι αναγκαίο να συσταθεί μια «διευθύνουσα ομάδα αγροτικών δικτύων» και να καθοριστούν τα καθήκοντα και η δομή της.
            
         
               (9)
            
            
               Η διευθύνουσα ομάδα θα πρέπει συγκεκριμένα να προετοιμάζει, να υλοποιεί και να παρακολουθεί τις δραστηριότητες του ΕΔΑΑ και του δικτύου ΕΣΚ. Θα πρέπει επίσης να συντονίζει τις θεματικές εργασίες των δικτύων και να διασφαλίζει τον συντονισμό των εργασιών της Συνέλευσης με άλλες ομάδες εμπειρογνωμόνων και επιτροπές που συγκροτούνται στο πλαίσιο της αγροτικής ανάπτυξης και των ευρωπαϊκών διαρθρωτικών και επενδυτικών ταμείων.
            
         
               (10)
            
            
               Η διευθύνουσα ομάδα θα πρέπει να απαρτίζεται από διαχειριστικές αρχές και/ή εθνικά αγροτικά δίκτυα, οργανώσεις που δραστηριοποιούνται σε επίπεδο ΕΕ στον τομέα της αγροτικής ανάπτυξης, εθνικές αρχές αρμόδιες για την αξιολόγηση των προγραμμάτων αγροτικής ανάπτυξης, συμβουλευτικές υπηρεσίες επί γεωργικών θεμάτων και/ή γεωργικά ερευνητικά ιδρύματα.
            
         
               (11)
            
            
               Προκειμένου να διατηρηθούν ανοικτές και τακτικές ανταλλαγές μεταξύ του Ευρωπαϊκού Δικτύου Αγροτικής Ανάπτυξης, του δικτύου ΕΣΚ και της ομάδας διαλόγου της κοινωνίας των πολιτών για την αγροτική ανάπτυξη, ο πρόεδρος και οι αντιπρόεδροι της ομάδας διαλόγου της κοινωνίας των πολιτών θα πρέπει να μπορούν να συμμετέχουν στις συνεδριάσεις της διευθύνουσας ομάδας ως παρατηρητές.
            
         
               (12)
            
            
               Θα πρέπει να καθοριστούν οι κανόνες σχετικά με τη δημοσιοποίηση πληροφοριών από τα μέλη της Συνέλευσης και της διευθύνουσας ομάδας.
            
         
               (13)
            
            
               Η επεξεργασία των προσωπικών δεδομένων θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (5).
            
         
               (14)
            
            
               Η απόφαση 2008/168/ΕΚ της Επιτροπής (6) προβλέπει την οργανωτική δομή του Ευρωπαϊκού Δικτύου Αγροτικής Ανάπτυξης για την περίοδο 2007-2013. Ως εκ τούτου, η εν λόγω απόφαση θα πρέπει να καταργηθεί.
            
         
               (15)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αγροτικής ανάπτυξης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΚΕΦΑΛΑΙΟ I
   
      ΑΝΤΙΚΕΙΜΕΝΟ
   
   Άρθρο 1
   Αντικείμενο
   Η παρούσα απόφαση καθορίζει την οργανωτική δομή και τη λειτουργία του Ευρωπαϊκού Δικτύου Αγροτικής Ανάπτυξης («ΕΔΑΑ») και του Δικτύου Ευρωπαϊκής Σύμπραξης Καινοτομίας για την παραγωγικότητα και τη βιωσιμότητα της γεωργίας («δίκτυο ΕΣΚ»), με τη σύσταση Συνέλευσης και διευθύνουσας ομάδας για τον καθορισμό της σύνθεσης και των καθηκόντων τους, καθώς και τη θέσπιση κανόνων για τη λειτουργία τους.
   ΚΕΦΑΛΑΙΟ II
   
      ΣΥΝΕΛΕΥΣΗ ΑΓΡΟΤΙΚΩΝ ΔΙΚΤΥΩΝ
   
   Άρθρο 2
   Συνέλευση Αγροτικών Δικτύων
   Συγκροτείται η Συνέλευση του ΕΔΑΑ και του δικτύου ΕΣΚ, εφεξής καλούμενη «η Συνέλευση».
   Άρθρο 3
   Καθήκοντα της Συνέλευσης
   Τα καθήκοντα της Συνέλευσης είναι ιδίως:
   
               α)
            
            
               η προώθηση των ανταλλαγών και της δικτύωσης μεταξύ των δημόσιων και ιδιωτικών φορέων που δραστηριοποιούνται στον τομέα της αγροτικής ανάπτυξης και της καινοτομίας για την παραγωγικότητα και τη βιωσιμότητα της γεωργίας·
            
         
               β)
            
            
               η εξασφάλιση του συντονισμού μεταξύ του Ευρωπαϊκού Δικτύου Αγροτικής Ανάπτυξης και του δικτύου ΕΣΚ·
            
         
               γ)
            
            
               η παροχή στρατηγικού πλαισίου για τις δραστηριότητες του ΕΔΑΑ και του δικτύου ΕΣΚ, συμπεριλαμβανομένων των θεματικών εργασιών·
            
         
               δ)
            
            
               η εξασφάλιση της κατάλληλης παρακολούθησης και αξιολόγησης των δραστηριοτήτων του ΕΔΑΑ και του δικτύου ΕΣΚ όσον αφορά τους στόχους που προβλέπονται στα άρθρα 52 παράγραφος 2 και 53 παράγραφος 2 του κανονισμού (ΕΕ) αριθ. 1305/2013 και τα καθήκοντα που περιγράφονται στα άρθρα 52 παράγραφος 3 και 53 παράγραφος 3 του εν λόγω κανονισμού·
            
         
               ε)
            
            
               η υποβολή πρότασης στον γενικό διευθυντή Γεωργίας και Αγροτικής Ανάπτυξης (εφεξής «γενικός διευθυντής») σχετικά με τα μέλη της διευθύνουσας ομάδας.
            
         Άρθρο 4
   Μέλη της Συνέλευσης
   1.   Η συνέλευση απαρτίζεται από τα ακόλουθα μέλη:
   
               α)
            
            
               τα εθνικά αγροτικά δίκτυα που αναφέρονται στο άρθρο 54 του κανονισμού (ΕΕ) αριθ. 1305/2013 (ένα μέλος από κάθε κράτος μέλος)·
            
         
               β)
            
            
               τις διαχειριστικές αρχές που αναφέρονται στο άρθρο 66 του κανονισμού (ΕΕ) αριθ. 1305/2013 (ένα μέλος από κάθε κράτος μέλος)·
            
         
               γ)
            
            
               τους οργανισμούς πληρωμών που αναφέρονται στο άρθρο 7 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (7) (ένα μέλος από κάθε κράτος μέλος)·
            
         
               δ)
            
            
               μη κυβερνητικές οργανώσεις σε επίπεδο ΕΕ, οι οποίες έχουν καταχωριστεί στο κοινό ευρωπαϊκό μητρώο διαφάνειας και έχουν οριστεί μέλη της ομάδας διαλόγου της κοινωνίας των πολιτών για την αγροτική ανάπτυξη σύμφωνα με την απόφαση 2013/767/ΕΕ (εφεξής «Ομάδες διαλόγου της κοινωνίας των πολιτών για την αγροτική ανάπτυξη») και έχουν εκφράσει ενδιαφέρον συμμετοχής στη Συνέλευση (έως 29 μέλη)·
            
         
               ε)
            
            
               οργανώσεις σε επίπεδο ΕΕ που εκπροσωπούν περιφερειακές και/ή τοπικές αρχές οι οποίες δραστηριοποιούνται στον τομέα της αγροτικής ανάπτυξης, συμπεριλαμβανομένων των συνδέσεων μεταξύ αγροτικών και αστικών περιοχών (έως 3 μέλη)·
            
         
               στ)
            
            
               τις ομάδες τοπικής δράσης Leader που αναφέρονται στο άρθρο 42 του κανονισμού (ΕΕ) αριθ. 1305/2013 (ένα μέλος από κάθε κράτος μέλος)·
            
         
               ζ)
            
            
               φορείς παροχής συμβουλευτικών υπηρεσιών επί γεωργικών θεμάτων οι οποίοι δραστηριοποιούνται στην παροχή υπηρεσιών στήριξης της καινοτομίας και συνδέονται με επιχειρησιακές ομάδες (ένα μέλος από κάθε κράτος μέλος)·
            
         
               η)
            
            
               ινστιτούτα γεωργικών ερευνών που δραστηριοποιούνται στην παροχή υπηρεσιών στήριξης της καινοτομίας και συνδέονται με επιχειρησιακές ομάδες (ένα μέλος από κάθε κράτος μέλος).
            
         2.   Τα μέλη που αναφέρονται στην παράγραφο 1 στοιχεία α), β), γ), στ), ζ) και η) ορίζονται από τα αντίστοιχα κράτη μέλη.
   Τα μέλη που αναφέρονται στην παράγραφο 1 στοιχείο ε) διορίζονται από τον γενικό διευθυντή με βάση πρόσκληση υποβολής αιτήσεων.
   3.   Τα κράτη μέλη διορίζουν τους μόνιμους αντιπροσώπους για καθεμία από τις κατηγορίες που αναφέρονται στην παράγραφο 1 στοιχεία α), β), γ), στ), ζ) και η).
   Οι οργανισμοί που αναφέρονται στην παράγραφο 1 στοιχεία δ) και ε) διορίζουν τους μόνιμους αντιπροσώπους τους.
   4.   Τα μέλη της Συνέλευσης δημοσιεύονται στο μητρώο των ομάδων εμπειρογνωμόνων της Επιτροπής και άλλων παρόμοιων οντοτήτων («το μητρώο») και στους δικτυακούς τόπους του ΕΔΑΑ και του δικτύου ΕΣΚ.
   5.   Τα δεδομένα προσωπικού χαρακτήρα συλλέγονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία της Συνέλευσης
   1.   Η προεδρία της Συνέλευσης ασκείται από εκπρόσωπο της Επιτροπής. Ο πρόεδρος συγκαλεί συνεδρίαση τουλάχιστον μία φορά ετησίως.
   2.   Σε συμφωνία με την Επιτροπή, η Συνέλευση μπορεί να συγκροτεί υποομάδες για συγκεκριμένα θέματα που αφορούν τους στόχους και τα καθήκοντα του ΕΔΑΑ και του δικτύου ΕΣΚ, συμπεριλαμβανομένων των μόνιμων υποομάδων σχετικά με:
   
               α)
            
            
               την καινοτομία για την παραγωγικότητα και τη βιωσιμότητα της γεωργίας·
            
         
               β)
            
            
               το Leader και τοπική ανάπτυξη με την πρωτοβουλία τοπικών κοινοτήτων· και
            
         
               γ)
            
            
               την αξιολόγηση των προγραμμάτων αγροτικής ανάπτυξης.
            
         Οι υποομάδες εκτελούν θεματικές εργασίες με βάση την εντολή που ορίζεται από τη Συνέλευση.
   Οι εν λόγω μη μόνιμες υποομάδες διαλύονται μετά την εκπλήρωση της εντολής τους.
   3.   Ο εκπρόσωπος της Επιτροπής μπορεί να προσκαλέσει εξωτερικούς εμπειρογνώμονες και παρατηρητές με ειδικές γνώσεις σε ένα θέμα της ημερήσιας διάταξης, προκειμένου να συμμετάσχουν στις εργασίες της Συνέλευσης ή των υποομάδων σε ad hoc βάση.
   4.   Τα μέλη της Συνέλευσης, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις διατάξεις περί τήρησης του επαγγελματικού απορρήτου που ορίζονται στις Συνθήκες και με τους κανόνες εφαρμογής τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (8). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
   5.   Οι συνεδριάσεις της Συνέλευσης και των υποομάδων της διεξάγονται στα κτίρια της Επιτροπής, εκτός εάν ο πρόεδρος αποφασίσει διαφορετικά. Η Επιτροπή εξασφαλίζει τη γραμματειακή υποστήριξη. Στις συνεδριάσεις της Συνέλευσης ή των υποομάδων της δύνανται να συμμετέχουν υπάλληλοι της Επιτροπής για τους οποίους οι σχετικές εργασίες παρουσιάζουν ενδιαφέρον.
   6.   Η ομάδα θεσπίζει τον εσωτερικό κανονισμό της με βάση τους πρότυπους διαδικαστικούς κανόνες για τις ομάδες εμπειρογνωμόνων οι οποίοι θεσπίστηκαν από την Επιτροπή.
   7.   Η Επιτροπή δημοσιεύει όλα τα σχετικά έγγραφα για τις δραστηριότητες της ομάδας (όπως ημερήσια διάταξη, πρακτικά και παρεμβάσεις συμμετεχόντων), είτε καταγράφοντας τις πληροφορίες αυτές στο μητρώο, είτε μέσω συνδέσμου που παραπέμπει από το μητρώο σε ειδικό ιστότοπο.
   8.   Οι εργασίες της Συνέλευσης πρέπει να είναι συντονισμένες με εκείνες των άλλων ομάδων εμπειρογνωμόνων και επιτροπών που έχουν συσταθεί στο πλαίσιο του διαλόγου με την κοινωνία των πολιτών για την αγροτική ανάπτυξη, καθώς και στο πλαίσιο του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (9) και των ειδικών κανονισμών για κάθε Ταμείο κατά την έννοια του εν λόγω κανονισμού.
   Άρθρο 6
   Επιστροφή εξόδων
   1.   Τα μέλη της ομάδας δεν αμείβονται για τις υπηρεσίες που παρέχουν.
   2.   Τα οδοιπορικά έξοδα και τα έξοδα διαβίωσης των μελών της Συνέλευσης για τη συμμετοχή τους στις συνεδριάσεις της Συνέλευσης, συμπεριλαμβανομένων των συνεδριάσεων των υποομάδων, επιστρέφονται από την Επιτροπή σύμφωνα με τις ισχύουσες σε αυτή διατάξεις.
   3.   Τα έξοδα που αναφέρονται στην παράγραφο 2 καλύπτονται εντός των ορίων των κονδυλίων που τίθενται στη διάθεση της αρμόδιας υπηρεσίας, στο πλαίσιο της ετήσιας διαδικασίας κατανομής των πόρων.
   ΚΕΦΑΛΑΙΟ III
   
      ΔΙΕΥΘΥΝΟΥΣΑ ΟΜΑΔΑ ΤΩΝ ΑΓΡΟΤΙΚΩΝ ΔΙΚΤΥΩΝ
   
   Άρθρο 7
   Διευθύνουσα ομάδα των αγροτικών δικτύων
   Συστήνεται η διευθύνουσα ομάδα του ΕΔΑΑ και του δικτύου των ΕΣΚ, εφεξής «η διευθύνουσα ομάδα».
   Άρθρο 8
   Καθήκοντα της διευθύνουσας ομάδας
   Τα καθήκοντα της διευθύνουσας ομάδας είναι ιδίως:
   
               α)
            
            
               η προετοιμασία, η εφαρμογή και η παρακολούθηση των δραστηριοτήτων του ΕΔΑΑ και του δικτύου ΕΣΚ, σύμφωνα με το στρατηγικό πλαίσιο που παρέχει η Συνέλευση·
            
         
               β)
            
            
               ο συντονισμός των θεματικών εργασιών σύμφωνα με το πλαίσιο που παρέχεται από τη Συνέλευση και η παρακολούθηση της υλοποίησής τους·
            
         
               γ)
            
            
               η αξιολόγηση σε συνεχή βάση της αποτελεσματικότητας και της αποδοτικότητας των δραστηριοτήτων του ΕΔΑΑ και του δικτύου ΕΣΚ·
            
         
               δ)
            
            
               ο συντονισμός των εργασιών της Συνέλευσης με εκείνες των άλλων ομάδων εμπειρογνωμόνων και επιτροπών που έχουν συσταθεί στο πλαίσιο του διαλόγου με την κοινωνία των πολιτών για την αγροτική ανάπτυξη, καθώς και στο πλαίσιο του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου και των ειδικών κανονισμών για κάθε Ταμείο κατά την έννοια του εν λόγω κανονισμού·
            
         
               ε)
            
            
               η υποβολή εκθέσεων στη Συνέλευση όσον αφορά τις δραστηριότητές της.
            
         Άρθρο 9
   Μέλη της διευθύνουσας ομάδας
   1.   Η διευθύνουσα ομάδα απαρτίζεται από τα ακόλουθα μέλη της Συνέλευσης:
   
               α)
            
            
               τις διαχειριστικές αρχές και/ή τα εθνικά αγροτικά δίκτυα (ένα μέλος από κάθε κράτος μέλος)·
            
         
               β)
            
            
               τις οργανώσεις σε επίπεδο ΕΕ που αναφέρονται στο άρθρο 4 παράγραφος 1 στοιχεία δ) και ε) (έως 12 μέλη)·
            
         
               γ)
            
            
               τις εθνικές αρχές που είναι επιφορτισμένες με την αξιολόγηση των προγραμμάτων αγροτικής ανάπτυξης (έως 4 μέλη)·
            
         
               δ)
            
            
               τους φορείς παροχής συμβουλευτικών υπηρεσιών επί γεωργικών θεμάτων και/ή ινστιτούτα γεωργικών ερευνών που αναφέρονται στο άρθρο 4 παράγραφος 1 στοιχεία ζ) και η) (μέχρι 4 μέλη).
            
         2.   Τα μέλη της διευθύνουσας ομάδας διορίζονται από τον γενικό διευθυντή μετά από πρόταση της Συνέλευσης η οποία αντικατοπτρίζει τη γεωγραφική και θεματική πολυμορφία των μελών του ΕΔΑΑ και του δικτύου ΕΣΚ και στηρίζεται στην εκούσια δέσμευση των προτεινόμενων μελών.
   Για καθεμία από τις κατηγορίες που αναφέρονται στην παράγραφο 1, η Συνέλευση μπορεί να προτείνει την εκ περιτροπής αλλαγή των μελών της διευθύνουσας ομάδας.
   3.   Ο γενικός διευθυντής δύναται να αντικαταστήσει μέλος της διευθύνουσας ομάδας, κατόπιν πρότασης της Συνέλευσης, εφόσον:
   
               α)
            
            
               το μέλος αυτό παραιτείται από τη διευθύνουσα ομάδα·
            
         
               β)
            
            
               δεν διορίζει τακτικά αντιπροσώπους για τις συνεδριάσεις της διευθύνουσας ομάδας·
            
         
               γ)
            
            
               δεν είναι πλέον σε θέση να συμβάλει αποτελεσματικά στις εργασίες της διευθύνουσας ομάδας·
            
         
               δ)
            
            
               δεν συμμορφώνεται με την απαίτηση περί μη δημοσιοποίησης σχετικά με τις πληροφορίες που καλύπτονται από την υποχρέωση τήρησης του επαγγελματικού απορρήτου, η οποία προβλέπεται στο άρθρο 339 της Συνθήκης για τη λειτουργία της ΕΕ.
            
         4.   Ο πρόεδρος και οι αντιπρόεδροι της ομάδας διαλόγου της κοινωνίας των πολιτών για την αγροτική ανάπτυξη μπορούν να συμμετέχουν στις συνεδριάσεις της διευθύνουσας ομάδας ως παρατηρητές.
   Άρθρο 10
   Λειτουργία και έξοδα συνεδριάσεων της διευθύνουσας ομάδας
   Τα άρθρα 5 και 6 εφαρμόζονται, τηρουμένων των αναλογιών, για τη λειτουργία και τα έξοδα συνεδριάσεων της διευθύνουσας ομάδας.
   ΚΕΦΑΛΑΙΟ IV
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 11
   Κατάργηση
   Η απόφαση 2008/168/ΕΚ καταργείται.
   Άρθρο 12
   Έναρξη ισχύος
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 20 Νοεμβρίου 2014.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 487.
   
      (2)  Λευκή Βίβλος της Επιτροπής — «Ευρωπαϊκή διακυβέρνηση», της 25ης Ιουλίου 2001, COM(2001) 428 τελικό.
   
      (3)  Ανακοίνωση του προέδρου στην Επιτροπή στις 10 Νοεμβρίου 2012 με θέμα «Πλαισίωση των ομάδων εμπειρογνωμόνων της Επιτροπής: οριζόντιοι κανόνες και δημόσιο μητρώο», C(2010)7649 final.
   
      (4)  Απόφαση 2013/767/ΕΕ της Επιτροπής, της 16ης Δεκεμβρίου 2013, σχετικά με τη δημιουργία ενός πλαισίου για τη διεξαγωγή διαλόγου με την κοινωνία των πολιτών σε θέματα κοινής γεωργικής πολιτικής και την κατάργηση της απόφασης 2004/391/ΕΚ (ΕΕ L 338 της 17.12.2013, σ. 115).
   
      (5)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (6)  Απόφαση 2008/168/ΕΚ της Επιτροπής, της 20ής Φεβρουαρίου 2008, για τη θέσπιση της οργανωτικής δομής του ευρωπαϊκού δικτύου αγροτικής ανάπτυξης (ΕΕ L 56 της 29.2.2008, σ. 31).
   
      (7)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
   
      (8)  Απόφαση 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).
   
      (9)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).